Document ID: 32007D0710

KOMISJONI OTSUS,
29. oktoober 2007,
millega muudetakse Bulgaaria ja Rumeenia ühinemisakti VII lisa B liidet seoses teatavate Rumeenia liha, linnuliha, kala ja piima ning piimatoodete sektori ettevõtetega
(teatavaks tehtud numbri K(2007) 5210 all)
(EMPs kohaldatav tekst)
(2007/710/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Bulgaaria ja Rumeenia ühinemisakti, eriti selle VII lisa 5. peatüki B jao I alajao punkti e,
ning arvestades järgmist:
(1)
Euroopa Parlamendi ja nõukogu 29. aprilli 2004. aasta määrusega (EÜ) nr 852/2004 (toiduainete hügieeni kohta) (1) ning Euroopa Parlamendi ja nõukogu 29. aprilli 2004. aasta määrusega (EÜ) nr 853/2004 (millega sätestatakse loomset päritolu toidu hügieeni erieeskirjad) (2) on kõnealuste määruste reguleerimisalasse kuuluvate ettevõtete suhtes kehtestatud teatavad struktuurinõuded.
(2)
Bulgaaria ja Rumeenia ühinemisakti VII lisa 5. peatüki B jao I alajao punktis a on sätestatud, et teatud tingimustel ei kohaldata kõnealuste määrustega kehtestatud teatavaid struktuurinõudeid ühinemisakti VII lisa B liites loetletud Rumeenia ettevõtete suhtes („ettevõtete loetelu”) kuni 31. detsembrini 2009.
(3)
Komisjoni 22. detsembri 2006. aasta otsusega 2007/23/EÜ (millega muudetakse 2005. aasta ühinemisakti VII lisa B liidet seoses teatavate Rumeenia liha-, piima- ja kalasektori ettevõtetega) (3) uuendatakse seda ettevõtete loetelu.
(4)
Teatavad Rumeenia liha, linnuliha, kala, piima ja piimatoodete sektori ettevõtted on lõpetanud oma ajakohastamisprotsessi ja vastavad nüüd täielikult ühenduse õigusnormidele. Lisaks sellele on teatavad ettevõtted oma tegevuse lõpetanud. Seepärast tuleks ettevõtete loetelu muuta kõnealustest muudatustest lähtuvalt.
(5)
Lisaks on teatavatel Rumeenia liha, linnuliha, kala ja piima ning piimatoodete sektori ettevõtetel tehniliste piirangute tõttu raskusi määrustes (EÜ) nr 852/2004 ja (EÜ) nr 853/2004 sätestatud struktuuriliste nõuete täitmisega. Nimetatud ettevõtted vajavad rohkem aega oma ajakohastamise lõpuleviimiseks, et vastata täielikult nendes määrustes sätestatud nõuetele. Seepärast tuleks kõnealused ettevõtted lisada selliste ettevõtete loetellu, mille suhtes kohaldatakse üleminekuperioodi.
(6)
Need ettevõtted on praeguseks esitanud tagatised selle kohta, et neil on vajalikud vahendid, mis võimaldavad üleminekuperioodi jooksul kõnealused suured puudused kõrvaldada. Üksikasjalik teave iga ettevõtte puuduste kohta on saadaval.
(7)
Ühenduse õigusaktide selguse huvides on kohane asendada Bulgaaria ja Rumeenia ühinemisakti VII lisa B liites esitatud ettevõtete loetelu käesoleva otsuse lisas esitatud loeteluga.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Bulgaaria ja Rumeenia ühinemisakti VII lisa B liide asendatakse käesoleva otsuse lisa tekstiga.
Artikkel 2
Käesolev otsus on adresseeritud liikmesriikidele.
Brüssel, 29. oktoober 2007

Labels: 17
7
0
18
15